元稹
赛神
村落事妖神，林木大如村。事来三十载，巫觋传子孙。
村中四时祭，杀尽鸡与豚。主人不堪命，积燎曾欲燔。
旋风天地转，急雨江河翻。采薪持斧者，弃斧纵横奔。
山深多掩映，仅免鲸鲵吞。主人集邻里，各各持酒樽。
庙中再三拜，愿得禾稼存。去年大巫死，小觋又妖言。
邑中神明宰，有意效西门。焚除计未决，伺者迭乘轩。
庙深荆棘厚，但见狐兔蹲。巫言小神变，可验牛马蕃。
邑吏齐进说，幸勿祸乡原。逾年计不定，县听良亦烦。
涉夏祭时至，因令修四垣。忧虞神愤恨，玉帛意弥敦。
我来神庙下，箫鼓正喧喧。因言遣妖术，灭绝由本根。
主人中罢舞，许我重叠论。蜉蝣生湿处，鸱鸮集黄昏。
主人邪心起，气焰日夜繁。狐狸得蹊径，潜穴主人园。
腥臊袭左右，然后托丘樊。岁深树成就，曲直可轮辕。
幽妖尽依倚，万怪之所屯。主人一心好，四面无篱藩。
命樵执斤斧，怪木宁遽髡。主人且倾听，再为谕清浑。
阿胶在末派，罔象游上源。灵药逡巡尽，黑波朝夕喷。
神龙厌流浊，先伐鼍与鼋。鼋鼍在龙穴，妖气常郁温。
主人恶淫祀，先去邪与惛。惛邪中人意，蛊祸蚀精魂。
德胜妖不作，势强威亦尊。计穷然后赛，后赛复何恩。